De medicamentis (Marcellus)
De medicamentis liber a Marcello Burdigalensi anno circiter 400 Latine scriptus est. Compositiones medicamentorum multorum praebet; nominibus herbarum nonnullarum Latinis nomina Gallica adiungit. Inter fontes nobis noti quibus Marcellus usus est, iuxta ea quae auctor ipse "uterque Plinii" appellat, scilicet Plinii maioris Naturalis historia (saec. I) et Medicina Plinii ita appellata (saec. IV ineunte), insuper enumerantur Scribonii Largi Compositiones (saec. I) et Herbarius Apuleio attributus (saec. IV). Nomina plantarum Gallica incantationesque magicas Gallicas interdum in textu suo Latino inseruit. Marcelli opus anno 1536 editore Iano Cornario primum editum est.